جو بایډن: د یو اس اس ډلاویر اوبتل د امریکا د ملي امنیت کچه لوړوي
د امریکا جمهور رئیس جو بایډن د شنبې په ورځ اپریل ۲ (وري۱۳) د یو اس اس ډلاویر د اوبتل ماموریت چې د اتومي برید وړتیا لري، د ډلاویر ایالات د ویلمنګټن په ښار کې په مراسمو کې چې عامو خلکو هم پکې برخه اخیستې وه، پیل کړ. 
ښاغلي بایډن ددې اوبتل د ماموریت د پیل په مراسمو کې وویل چې دا اوبتل به د متحده ایالاتو د ملي امنیت کچه لوړه کاندي. بایډن وویل چې "د سر اعلی قوماندان په توګه زه پدې باور یم چې دا د ملت په توګه زمونږ سپیڅلی مکلفیت دی چې هغه سرتیري چمتو او تجهیز کړو چې خطرناکو سیمو ته یې لیږو او کله چې بیرته هیواد ته ستنیږي د هغوي او کورنیو خیال یې وساتو". د امریکا مشر پخپلو خبرو کې په نړۍ کې په اوکراین د روسیې د یرغل له کبله د پیدا شوې ګډوډۍ په هکله څه ونه ویل. د بحري ځواکونو دې اوبتل د ۲۰۲۰ کال د اپریل په میاشت کې خپل ماموریت پداسې حال کې پیل کړی و چې لا د اوبو لاندې وه او د متحده ایالاتو په ګډون په ټولې نړۍ کې د کرونا وبا خپره شوې وه او په همدې خاطر د دې اوبتل ماموریت هم په رسمي توګه نه و پیل شوی. دې اوبتل د هماغې نیټې راهیسې د روزنې ماموریتونه کول. د مراسمو څخه وروسته جمهور رئیس جو بایډن د اوبتل دننه هم ورغی. جمهور رئیس جو بایډن د شنبې په ورځ پداسې حال کې د بحري ځواکونو د دې اوبتل ماموریت پیل کړ چې په اوکراین د روسیې د یرغل دویمه میاشت پیل شوې او ښاغلي بایډن تازه د لګښتونو په بودجي کې د دفاعي چارو لپاره ۷۹۵ ملیارده ډالر غوښتي دي. د امریکا بحري ځواکونه وایي چې دا اوبتل ۱۳۶ عمله لري او د چټکې کچې د برید ۱۸م اوبتل دی. دا اوبتل د دښمن د اوبتلونو او کښتیو د تبا کولو توان لري او کولای شي چې د توماهاک کروز توغندي هم وار کړي. د متحده ایالاتو د دفاع وزارت وایي چې دا اوبتل ۳۷۷ متره اوږدوالی لري او په لږ وخت کې ۸۰۰ فوټه د اوبو لاندې تللی شي. دا اوبتل داسې طرحه شوی چې د ۳۰ کالونو څخه ډیر فعالیت پداسې حال کې کولی شي چې د تیلو اچولو ته اړیتا ونلري.